**Karlovac, 15. rujna 2023.**

**Poziv za osobe u pratnji učenicima u projektu mobilnosti**

Šumarska i drvodjeljska škola Karlovac objavljuje poziv za osobe u pratnji učenicima tijekom kratkoročne mobilnosti u okviru projekta "Praktična primjena praktičnih vještina" (Erasmus+, Ključna aktivnost 1 za područje strukovnog obrazovanja, broj projekta 2023-1-HR01-KA122-VET-000143767).

Mobilnost na koju se odnosi ovaj poziv odvijat će se u tri tijeka u Austriji odnosno u Španjolskoj. Na mobilnost će biti upućeno ukupno šest nastavnika koji će dostaviti prijave na ovaj poziv te će ih odabrati povjerenstvo za izbor sudionika mobilnosti koje imenuje ravnatelj.

**Zaposlenici Škole (nastavnici, stručni učitelji, stručni suradnici) mogu se prijaviti za sljedeće mobilnosti:**

1) 19. 11. - 2. 12. 2023., Beč, Austrija - 2 osobe u pratnji za 10 učenika (5 šumarskih tehničara i 5 drvodjeljskih tehničara dizajnera) iz sljedećih razreda: 3. a, 4. a, 3. dt i 4. dt

2) 18. 2. - 2. 3. 2024., Sevilla, Španjolska - 2 osobe u pratnji za 10 učenika (5 meteoroloških tehničara i 5 stolara) iz sljedećih razreda: 2. s, 3. s, 3. m i 4. m

3) 29. 9. -11. 10. 2024., Sevilla, Španjolska - 2 osobe u pratnji za 10 učenika (5 šumarskih tehničara i 5 drvodjeljskih tehničara dizajnera) iz sljedećih razreda: 2. a, 3. a, 2. dt i 3. dt

Kandidati se mogu prijaviti za sva tri tijeka mobilnosti. U skladu s projektnim ciljevima, kako bi se omogućio odlazak na mobilnost što većem broju sudionika, svaki kandidat može biti odabran samo za jednu mobilnost.

Napomena: Poziv za sudjelovanje učenika u 3. tijeku mobilnosti bit će objavljen u 2. polugodištu šk. god. 2023./2024.

**Obveze sudionika mobilnosti**

– sudjelovanje u pedagoškoj, jezičnoj, kulturološkoj i stručnoj pripremi učenika prije mobilnosti

– pratnja i podrška učenicima, izvještavanje i suradnja s partnerima tijekom mobilnosti

– evaluacija i sudjelovanje u diseminaciji projekta nakon mobilnosti

**Kriteriji za odabir sudionika mobilnosti**

- motivacija za sudjelovanje u projektu

- poznavanje učenika koji će biti upućeni na mobilnost

- aktivno služenje engleskim jezikom ili njemačkim jezikom za mobilnost u Austriju (osobna procjena u motivacijskom pismu)

- sudjelovanje u pripremi projekta

U skladu s projektnim ciljevima, nastavnici strukovnih predmeta i stručni učitelji ostvaruju prednost prilikom vrednovanja zaprimljenih prijava.

Povjerenstvo će prijave vrednovati na temelju motivacijskoga pisma.

**Postupak prijave**

Osobe zainteresirane za mobilnost trebaju dostaviti:

1. ispunjenu prijavnicu
2. motivacijsko pismo

Prijave se podnose pod zaporkom od pet znakova koju zainteresirani trebaju samostalno kreirati i upisati u prijavnicu. Prijave je potrebno poslati koordinatorici projekta na e-adresu andreja.pevec@skole.hr u roku od 8 dana od objave poziva odnosno do 22. rujna 2023. u 14 sati. Kandidati će dobiti odgovor kojim se potvrđuje zaprimanje prijave i potreba za nadopunom dokumentacije koju je potrebno izvršiti u roku od 24 sata od zaprimanja obavijesti. Nepotpune i nepravovremene prijave neće se uzeti u razmatranje. Prijavnicu i smjernice za pisanje motivacijskoga pisma možete preuzeti na ovoj stranici.

**Objava rezultata**

Povjerenstvo za odabir sudionika mobilnosti, koje imenuje ravnatelj, objavit će rang listu prijavljenih kandidata, listu čekanja i listu odbijenih prijava pod zaporkama do 27. rujna 2023. godine u 14 sati na mrežnoj stranici škole i na oglasnoj ploči. Konačna će lista kandidata biti objavljena na školskoj mrežnoj stranici nakon isteka žalbenog roka.

**Smjernice za pisanje motivacijskog pisma**

Motivacijsko pismo dio je vaše prijave u kojem se trebate ukratko predstaviti i prikazati svoju motivaciju za sudjelovanje u projektu. Vaša će prijava biti vrednovana na temelju motivacijskog pisma. Ono treba biti pisano prema pravilima poslovnoga dopisivanja. Nije potrebno vlastoručno se potpisati.

U motivacijskom pismu trebate:

* opisati svoju motivaciju za sudjelovanje u projektu
* navesti očekivanja od sudjelovanja u projektu
* prikazati svoje poznavanje učenika kojima je mobilnost namijenjena
* procijeniti svoje vještine služenja engleskim jezikom (ili njemačkim jezikom za mobilnost u Austriju)

**Obrada osobnih podataka**

Ako sudjelujete u projektima u okviru programa Erasmus+ ili Europske snage solidarnosti, Vaše osobne podatke prikupljamo i obrađujemo u ime Europske komisije koja se nalazi u ulozi voditelja obrade. Više o obradi Vaših osobnih podataka možete pogledati u Obavijesti o obradi osobnih podataka Europske komisije, koja se nalazi na: <https://webgate.ec.europa.eu/erasmus-esc/index/privacy-statement>.

**Prilog:** Prijavnica